b'\n_START_ARTICLE_\nHamhung\n_START_SECTION_\nKasaysayan\n_START_PARAGRAPH_\nSi Yi Sung-ke na nagtatag ng Dinastiyang Yi ay namahinga sa lungsod pagkaraan ng matagumpay na kudeta ng kanyang anak na si Yi Bang-won sa palasyo noong 1400. Bagaman nagpadala ang kanyang anak ng mga sugo upang mapagkasundo, pinapagpapatay niya ang mga ito. Isang makabagong Koreanong ekspresyon, "King\'s envoy to Hamh\xc5\xadng" (Hamheungchasa), ay tumutukoy sa taong pumunta sa isang paglalakbay at hindi na muling nabalitaan. Kilala ang lungsod bilang Kank\xc5\x8d noong pamumuno ng Hapon sa Korea sa pagitan ng 1910 at 1945. Pinalaya ito ng Hukbong Pula noong Agosto 22, 1945._NEWLINE_Lubhang nasira ang lungsod (80\xe2\x80\x9390 porsyento) noong Digmaang Koreano at nasakop ng mga Timog Koreanong kawal sa pagitan ng Oktubre 17, 1950 at Disyembre 17, 1950. Mula 1955 hanggang 1962, sentro ang Hamh\xc5\xadng ng isang malakihang patakaran ng muling pagtatayo at pagpapaunlad sa tulong ng Silangang Alemanya kabilang na ang pagtatayo ng mga industriyang ukol sa pagtatayo at mga matinding sukatan sa pagsasanay para sa mga Koreanong manggagawa sa pagtatayo, inhinyero, tagaplano ng lungsod at arkitekto. Nagwakas ang proyekto dalawang taong mas-maaga sa inaasahan at kalakip na mababang propayl dahil sa alitang Tsino-Sobyet at mga magkasalungat na pananaw ng Hilagang Korea at Silangang Alemanya ukol sa nasabing usapin._NEWLINE_Mula 1960 hanggang 1967 pinamamahalaan ang Hamh\xc5\xadng na hiwalay mula Timog Hamgy\xc5\x8fng bilang isang Direktang Pinamumunuang Lungsod (Chikhalsi). Bago ang taong 1960 at mula 1967, isa nang bahagi ng lalawigan ang lungsod._NEWLINE_Nasaksihan ng lungsod noong 1995 ang isa sa mga tanging dokumentadong (hanggang ngayon) pagsubok sa pamahalaan ng Hilagang Korea nang nagsimula ang mga sundalong tinamaan ng matinding kagutuman ng isang martsa patungong Pyongyang. Sinugpo ang pag-aalsa at binuwag ang sangkot na pangkat ng mga sundalo._NEWLINE_Lumitaw na may di-pagkakabagay na bunga sa mga taga-Hamh\xc5\xadng ang taggutom sa Hilagang Korea ng dekada-1990. Inilarawan ni Andrew Natsios, dating aid worker, tagapangasiwa sa USAID, at may-akda ng The Great North Korean Famine, ang Hamh\xc5\xadng bilang "ang lungsod na pinakanapuruhan ng taggutom." Inilalarawan ng mga bagong nilathalang ulat mula sa The Washington Post at Reuters ang napakaraming mga bagong puntod sa mga nakapaligid na dalisdis ng bundok at iniulat na karamihan sa mga bata ng Hamh\xc5\xadng ay nabansot dahil sa mahinang kondisyon ng katawan dulot ng hindi wastong pagkain. Isinalaysay ng isang naligtas na higit sa 10% ng populasyon ng lungsod ang namatay, habang tumakas ang isa pang 10% ng populasyon upang makahanap ng pagkain._NEWLINE_Bagaman sarado dati sa mga dayuhan, maari nang bumiyahe ang mga banyagang mamamayan sa Hamhung sa pamamagitan ng mga iilang may-pahintulot na mga Hilagang Koreanong tour operator.\n_START_SECTION_\nHeograpiya\n_START_PARAGRAPH_\nMatatagpuan ang Hamh\xc5\xadng sa kaliwang sangay ng Ilog S\xc5\x8fngch\'\xc5\x8fn, sa silangang bahagi ng Kapatagan ng Hamh\xc5\xadng (\xed\x95\xa8\xed\x9d\xa5\xed\x8f\x89\xec\x95\xbc), sa lalawigan ng Timog Hamgy\xc5\x8fng, hilaga-silangang Hilagang Korea. Ang Tongh\xc5\xadngsan ay may taas na 319\xc2\xa0metro.\n_START_SECTION_\nEkonomiya\n_START_PARAGRAPH_\nIsang mahalagang sentro ng industriyang kimikal sa bansa ang lungsod ng Hamh\xc5\xadng. Isa itong industriyal na lungsod na nagsisilbi bilang pangunahing pantalan para sa panlabas na kalakalan ng Hilagang Korea. Kabilang sa mga produkto nito ang mga tela (lalo na ang vinalon), kasangkapang metal, makinarya, repinadong langis at elaboradong pagkain (processed food).\n_START_SECTION_\nPaggawa ng droga\n_START_PARAGRAPH_\nMay ispekulasyon na ang Hamhung ay ang sentro ng paggawa ng methamphetamine o shabu sa Hilagang Korea, dahil sa mataas na proporsyon nito ng mga kimiko at kinatatayuan ng isang hugnayang pangkimika at pang-industriya na itinayo pa ng mga Hapones noong Ikalawang Digmaang Pandaigdig.\n_START_SECTION_\nKultura\n_START_PARAGRAPH_\nMatatagpuan sa Hamh\xc5\xadng ang Hamh\xc5\xadng Grand Theatre, ang pinakamalaking tanghalan ng Hilagang Korea. Matatagpuan din sa lungsod ang isang pambansang museo.\n_START_SECTION_\nEdukasyon\n_START_PARAGRAPH_\nAng Hamh\xc5\xadng ay tahanan ng Hamh\xc5\xadng University of Education, Hamh\xc5\xadng University of Pharmacy, Hamh\xc5\xadng University of Chemistry at Hamh\xc5\xadng University of Medicine. Kabilang sa mga propesyonal na kolehiyo sa Hamh\xc7\x94ng ang Hamh\xc7\x94ng College of Quality Control, ang Hamh\xc5\xadng Hydrographic and Power College, at ang Hamh\xc7\x94ng College of Electronics and Automation. Mayroon ding isang sangay ng akademiya ng agham.'